FC Lahden kannattajalle porttikielto Hambon herjaamisesta

Veli-Pekka Paavola

Interin hyökkääjää Vahid Hamboa herjannut FC Lahden kannattaja sai seuralta porttikiellon kotipeleihin. Kannattaja oli haukkunut Hamboa pitkin peliä rasistisin ja etniseen taustaan liittyvin huudoin. Hambo oli pelin jälkeen valmis ottamaan yhteen huutelijan kanssa, mutta järjestysmiehet ja Interin maalivahti Magnus Bahne rauhoittivat tilanteen.

- Olen saanut raportit tilanteesta ja keskustellut fanin kanssa. Sanoin hänelle, että et ole tervetullut Kisapuistoon. Porttikiellon pituutta katsotaan myöhemmin, FC Lahden toimitusjohtaja Tomi Honkanen sanoo.

Hamboa hiillostettiin pitkin ottelua. Hambo on suomalainen, mutta hänen vanhempansa ovat bosnialaisia.

- Rasistisia, etniseen taustaan tai seksuaaliseen suuntautumiseen kohdistuvia solvauksia emme voi hyväksyä, siinä menee raja, Honkanen korostaa.

FC Lahti on raportoinut tapahtuneen Veikkausliigalle. Mahdollisista jälkiseuraamuksista tai sakoista kuuluu perästä.